[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 28.4.2011

COM(2011) 231 τελικό

2011/0099 (NLE)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του παραρτήματος I του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο

ΑΙΤΙΟΛΟΓΙΚΗ ΕΚΘΕΣΗ

ΠΛΑΙΣΙΟ ΤΗΣ ΠΡΟΤΑΣΗΣ

Σκοπός του παρόντος σχεδίου κανονισμού του Συμβουλίου είναι να παραταθεί η αναστολή των αυτόνομων δασμών για ορισμένους τύπους οθονών απεικόνισης για τους οποίους οι δασμοί είχαν ανασταλεί αυτόνομα έως τις 31 Δεκεμβρίου 2010.

Δυνάμει του κανονισμού (ΕΚ) αριθ. 179/2009 του Συμβουλίου, της 5ης Μαρτίου 2009, για τροποποίηση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο ανεστάλη, αυτόνομα, για περιορισμένο χρονικό διάστημα, ο συμβατικός δασμολογικός συντελεστής του κοινού δασμολογίου για ορισμένες ασπρόμαυρες οθόνες απεικόνισης της διάκρισης 8528 59 10[1] και για ορισμένες έγχρωμες οθόνες απεικόνισης της διάκρισης 8528 59 90[2]. Το εν λόγω μέτρο έληξε στις 31 Δεκεμβρίου 2010.

Η ευρωπαϊκή βιομηχανία, εκπροσωπούμενη από την DigitalEurope, ζήτησε την παράταση της προαναφερόμενης δασμολογικής αναστολής.

Η σύγκλιση της τεχνολογίας των πληροφοριών και των ηλεκτρονικών συσκευών ευρείας κατανάλωσης έχει οδηγήσει σε μια κατάσταση όπου πολλές οθόνες απεικόνισης μπορούν να χρησιμοποιηθούν σε αυτόματα συστήματα επεξεργασίας δεδομένων, καθώς και σε συνδυασμό με διαφορετικές ηλεκτρονικές συσκευές ευρείας κατανάλωσης, όπως οι συσκευές ανάγνωσης DVD, οι μηχανές παιχνιδιών βίντεο, τα συστήματα ψυχαγωγίας εντός αυτοκινήτου.

Λαμβάνοντας υπόψη το ενδιαφέρον που εκφράστηκε από την ευρωπαϊκή βιομηχανία για παράταση της δασμολογικής αναστολής και συνυπολογίζοντας τα συμφέροντα των καταναλωτών, είναι προς το συμφέρον της Ένωσης να παραταθεί η αναστολή των αυτόνομων δασμών για ορισμένους τύπους οθονών απεικόνισης έως τις 30 Ιουνίου 2011 και να τροποποιηθεί το παράρτημα I του κανονισμού (ΕΟΚ) 2658/87 αναλόγως.

Επιπλέον, προκειμένου να αποφευχθούν κενά κατά τη χορήγηση της αναστολής, προτείνεται ο παρών κανονισμός του Συμβουλίου να έχει αναδρομική ισχύ από 1ης Ιανουαρίου 2011.

Η πρόταση είναι σύμφωνη με τις πολιτικές της Ένωσης για το εξωτερικό εμπόριο και τη βιομηχανία.

Με βάση τα ανωτέρω, προτείνεται να διαβιβάσει η Επιτροπή στο Συμβούλιο την παρούσα πρόταση παράτασης της ισχύουσας αναστολής των αυτόνομων δασμών και να τροποποιηθεί αναλόγως το παράρτημα Ι του κανονισμού (ΕΟΚ) αριθ. 2658/87 του Συμβουλίου.

ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΑΞΙΟΛΟΓΗΣΗ ΤΟΥ ΑΝΤΙΚΤΥΠΟΥ

Στις 17 Δεκεμβρίου 2010 ζητήθηκε η γνώμη της ομάδας δασμολογικών οικονομικών θεμάτων της επιτροπής τελωνειακού κώδικα.

Στις 9 Φεβρουαρίου 2011 ζητήθηκε η γνώμη του τμήματος δασμολογικής και στατιστικής ονοματολογίας της επιτροπής τελωνειακού κώδικα.

Η ευρωπαϊκή βιομηχανία, εκπροσωπούμενη από την DigitalEurope, τάχθηκε υπέρ της παράτασης.

ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Τη νομική βάση του παρούσας πρότασης κανονισμού αποτελούν το άρθρο 31 και το άρθρο 32 της συνθήκης για τη λειτουργία της Ευρωπαϊκής Ένωσης.

Η αρχή της επικουρικότητας δεν εφαρμόζεται, δεδομένου ότι η πρόταση εμπίπτει στην αποκλειστική αρμοδιότητα της Ένωσης.

Η πρόταση είναι σύμφωνη με την αρχή της αναλογικότητας, δεδομένου ότι, όπως προβλέπεται στη Συνθήκη, προωθεί το εμπόριο μεταξύ κρατών μελών και τρίτων χωρών και λαμβάνει υπόψη τα εμπορικά συμφέροντα των οικονομικών φορέων (κατασκευαστές εγκατεστημένοι στην Ένωση και εισαγωγείς) χωρίς αλλαγές στον πίνακα του ΠΟΕ για την ΕΕ.

Δυνάμει του άρθρου 31 της συνθήκης για τη λειτουργία της Ευρωπαϊκής Ένωσης, οι αυτόνομες δασμολογικές αναστολές και οι ποσοστώσεις καθορίζονται από το Συμβούλιο, το οποίο αποφασίζει με ειδική πλειοψηφία κατόπιν πρότασης της Επιτροπής.

ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Μη είσπραξη δασμών ύψους 45,17 εκατ. ευρώ (με βάση τα στοιχεία των εισαγωγών του 2009).

ΠΡΟΑΙΡΕΤΙΚΑ ΣΤΟΙΧΕΙΑ

Επειδή ο προτεινόμενος κανονισμός λήγει στις 30 Ιουνίου 2011, συνιστάται η ταχεία έγκρισή του.

2011/0099 (NLE)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

της […]

για την τροποποίηση του παραρτήματος I του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης και ιδίως το άρθρο 31,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

1. Δυνάμει του κανονισμού (ΕΚ) αριθ. 179/2009, της 5ης Μαρτίου 2009, για τροποποίηση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο[3] ανεστάλησαν πλήρως, για μία διετία, οι αυτόνομοι δασμοί του κοινού δασμολογίου για ορισμένες ασπρόμαυρες ή άλλες μονόχρωμες οθόνες απεικόνισης, καθώς και για ορισμένες έγχρωμες οθόνες απεικόνισης που χρησιμοποιούν οθόνη τεχνολογίας υγρών κρυστάλλων (LCD) και υπάγονται στους κωδικούς ΣΟ 8528 59 10 και 8528 59 90.

2. Για λόγους οικονομικής και βιομηχανικής πολιτικής, είναι προς το συμφέρον της Ένωσης να παραταθεί η αναστολή των αυτόνομων δασμών που προβλέπεται στον κανονισμό (ΕΚ) αριθ. 179/2009 για ένα εξάμηνο, αρχής γενομένης από την 1η Ιανουαρίου 2011.

3. Μετά την αναδιάρθρωση της κλάσης 8528 της Συνδυασμένης Ονοματολογίας, οι προαναφερθείσες οθόνες απεικόνισης καλύπτονται πλέον από τους κωδικούς ΣΟ 8528 59 10 και 8528 59 40. Οι αναστολές δασμών που προβλέπονται στον παρόντα κανονισμό πρέπει συνεπώς να αφορούν τους εν λόγω κωδικούς ΣΟ.

4. Κατά συνέπεια, ο κανονισμός (ΕΚ) αριθ. 2658/87[4] του Συμβουλίου πρέπει να τροποποιηθεί αναλόγως.

5. Οι αναστολές που προβλέπονται στον παρόντα κανονισμό αποτελούν παράταση των αναστολών που χορηγήθηκαν με τον κανονισμό (ΕΚ) αριθ. 179/2009 που έληξε στις 31 Δεκεμβρίου 2010. Επειδή δεν είναι προς το συμφέρον της Ένωσης να υπάρχει διακοπή της δασμολογικής μεταχείρισης των οθονών απεικόνισης που καλύπτονται από την αναστολή, ο παρών κανονισμός είναι σκόπιμο να εφαρμοστεί από 1ης Ιανουαρίου 2011,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το δεύτερο μέρος, τμήμα XVI, κεφάλαιο 85 του παραρτήματος Ι του κανονισμού (ΕΟΚ) αριθ. 2658/87 τροποποιείται ως εξής:

(1) Το κείμενο της στήλης 3 του κωδικού ΣΟ 8528 59 10 αντικαθίσταται από το ακόλουθο κείμενο:

«14 (*)

_________

(*) Δασμός που αναστέλλεται αυτόνομα έως τις 30 Ιουνίου 2011 για ασπρόμαυρες ή άλλες μονόχρωμες οθόνες απεικόνισης που χρησιμοποιούν οθόνη τεχνολογίας υγρών κρυστάλλων (LCD) και είναι εξοπλισμένες με σύνδεσμο ψηφιακής διεπαφής βίντεο (DVI) ή με σύνδεσμο κάρτας γραφικών βίντεο (VGA) ή και με τους δύο, με διαγώνιο οθόνης που δεν υπερβαίνει τα 77,50 cm (δηλαδή 30,5 ίντσες), με λόγους διαστάσεων οθόνης 1:1, 4:3, 5:4 ή 16:10, με ευκρίνεια εικονοψηφίδας άνω των 1,92 μέγα πίξελ, και με απόσταση μεταξύ σημείων που δεν υπερβαίνει τα 0,3 mm. (κωδικός TARIC 8528 59 10 10)»·

(2) Το κείμενο της στήλης 3 του κωδικού ΣΟ 8528 59 40 αντικαθίσταται από το ακόλουθο κείμενο:

«14 (*)

_________

(*) Δασμός που αναστέλλεται αυτόνομα έως τις 30 Ιουνίου 2011 για έγχρωμες οθόνες απεικόνισης που χρησιμοποιούν οθόνη τεχνολογίας υγρών κρυστάλλων (LCD), με διαγώνιο οθόνης απεικόνισης που δεν υπερβαίνει τα 55,9 cm (δηλ. 22 ίντσες), με λόγους διαστάσεων οθόνης 1:1, 4:3, 5:4 ή 16:10. (κωδικός TARIC 8528 59 40 40)».

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιανουαρίου 2011.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ ΠΟΥ ΕΧΟΥΝ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΠΟΥ ΠΕΡΙΟΡΙΖΟΝΤΑΙ ΑΠΟΚΛΕΙΣΤΙΚΑ ΣΤΑ ΕΣΟΔΑ

ΟΝΟΜΑΣΙΑ ΤΗΣ ΠΡΟΤΑΣΗΣ:

Πρόταση κανονισμού του Συμβουλίου για τροποποίηση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο.

ΓΡΑΜΜΕΣ ΠΡΟΫΠΟΛΟΓΙΣΜΟΥ:

Κεφάλαιο και άρθρο: κεφάλαιο 12, άρθρο 120.

Ποσό εγγεγραμμένο στον προϋπολογισμό για το σχετικό οικονομικό έτος: 16.653.700.000 ευρώ (B2011).

ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ:

( Η πρόταση δεν έχει δημοσιονομικές επιπτώσεις.

X Πρόταση χωρίς δημοσιονομικές επιπτώσεις στις δαπάνες, αλλά με δημοσιονομικές επιπτώσεις στα έσοδα – οι επιπτώσεις στα έσοδα είναι οι ακόλουθες:

Με βάση τις εισαγωγές που πραγματοποιήθηκαν το 2009, η μέγιστη απώλεια εσόδων υπολογίστηκε σε 45,17 εκατ. ευρώ.

(εκατ. ευρώ, με ακρίβεια ενός δεκαδικού ψηφίου)

Γραμμή προϋπολογισμού | Έσοδα[5] | Περίοδος 6 μηνών που αρχίζει στις ηη/μμ/εεεε | [Έτος: πρώτο εξάμηνο του 2011] |

Άρθρο 120 | Επιπτώσεις στους ιδίους πόρους | 01/01/2011 | 45.166.000 |

ΜΕΤΡΑ ΚΑΤΑΠΟΛΕΜΗΣΗΣ ΤΗΣ ΑΠΑΤΗΣ

Εφαρμόζονται τα συνήθη μέτρα στο πλαίσιο του κοινοτικού τελωνειακού κώδικα.

ΑΛΛΕΣ ΠΑΡΑΤΗΡΗΣΕΙΣ

Χρησιμοποιήθηκε η ακόλουθη μέθοδος υπολογισμού:

Τα στοιχεία για την αξία των εισαγωγών των οθονών απεικόνισης που εμπίπτουν στους κωδικούς TARIC 8528 59 10 10 και 8528 59 90 40 αντλήθηκαν για το έτος 2009 (εκείνη τη στιγμή δεν ήταν διαθέσιμα τα πλήρη στοιχεία για το 2010). Επί της εξακριβωθείσας αξίας επεβλήθη ο αντίστοιχος δασμολογικός συντελεστής (14%) προκειμένου να διαπιστωθεί η απώλεια δασμών κατά τις εισαγωγές όσον αφορά τους εν λόγω κωδικούς. Τέλος, το ποσό των εξόδων είσπραξης (25%) αφαιρέθηκε για να εξευρεθεί το τελικό ποσό της απώλειας ιδίων πόρων για το έτος 2009. Θεωρείται ότι ο όγκος των συναλλαγών όσον αφορά τα εν λόγω προϊόντα θα παραμείνει αμετάβλητος για την υπόψη περίοδο στην παρούσα πρόταση αναστολής των αυτόνομων δασμών.

860,30 εκατ. ευρώ (αξία εισαγωγών) * 0,14 = 120,44 εκατ. ευρώ (ακαθάριστη αξία) * 0,75 = 90,33 εκατ. ευρώ (καθαρή αξία ανά έτος) * 0,5 = 45,17 εκατ. ευρώ (καθαρή αξία για διάστημα ενός εξαμήνου)

Η απώλεια εσόδων από παραδοσιακούς ιδίους πόρους αντισταθμίζεται από τις συνεισφορές των κρατών μελών με βάση το ακαθάριστο εθνικό εισόδημά τους (ΑΕΕ).

[1] Ασπρόμαυρες ή άλλες μονόχρωμες οθόνες απεικόνισης που χρησιμοποιούν οθόνη τεχνολογίας υγρών κρυστάλλων (LCD) και είναι εξοπλισμένες με σύνδεσμο ψηφιακής διεπαφής βίντεο (DVI) ή με σύνδεσμο κάρτας γραφικών βίντεο (VGA) ή και με τους δύο, με διαγώνιο οθόνης που δεν υπερβαίνει τα 77,50 cm (δηλαδή 30,5 ίντσες), με λόγους διαστάσεων οθόνης 1:1, 4:3, 5:4 ή 16:10, με ευκρίνεια εικονοψηφίδας άνω των 1,92 μέγα πίξελ, και με απόσταση μεταξύ σημείων που δεν υπερβαίνει τα 0,3 mm.

[2] Έγχρωμες οθόνες απεικόνισης που χρησιμοποιούν οθόνη τεχνολογίας υγρών κρυστάλλων, με διαγώνιο οθόνης που δεν υπερβαίνει τα 55,9 cm (δηλ. 22 ίντσες), με λόγους διαστάσεων οθόνης 1:1, 4:3, 5:4 ή 16:10.

[3] EE L 63 της 7.3.2009, σ. 1.

[4] ΕΕ L 256 της 7.9.1987, σ. 1.

[5] Όσον αφορά τους παραδοσιακούς ιδίους πόρους (γεωργικοί δασμοί, εισφορές στην παραγωγή ζάχαρης, τελωνειακοί δασμοί) τα αναγραφόμενα ποσά πρέπει να είναι καθαρά ποσά, δηλ. τα ακαθάριστα ποσά μετά την αφαίρεση του 25 % για έξοδα είσπραξης.